Mutual fund Society
สังคมกองทุนรวม ประจำวันศุกร์ที่ 13 ม.ค. 2555 กลับสู่ชีวิตธุรกิจปกติของกรุงเทพฯ
13 ม.ค. 2555

สังคมกองทุนรวม ประจำวันศุกร์ที่ 13 ม.ค. 2555 กลับสู่ชีวิตธุรกิจปกติของกรุงเทพฯ
โดย..แฟมิลี่ โนฮาว 
ซึ่งในช่วงสัปดาห์ที่ผ่านมา เครือธนาคารกสิกรไทย โหมโรงจัดงานสัมมนา Economic Outlook 2012 โดยได้โพรเฟสเซอร์ชั้นนำของโลก Professor Kenneth S. Rogoff แห่งมหาวิทยาลัยฮาร์วาร์ด และเป็นผู้แต่งร่วมหนังสือชื่อ This Time is Different : Eight Centuries of Financial Folly ที่เป็นหนังสือวิชาการ แต่สร้างปรากฏการณ์ใหม่ด้วยการติดอันดับหนังสือขายดีที่สุดของ New York Times Best Seller และ Amazon มาบรรยาย ...
นั่งฟังกันไปวันครึ่ง ได้ข้อมูลความรู้มากมาย นักลงทุนท่านใดที่ยังไม่ได้เปิดโลกทัศน์รับข้อมูลการลงทุนในปีนี้ ขอบอกว่าเสียดายจริงๆ...
แต่เชื่อว่าอีกหลายหน่วยงานคงจะมีการทยอยจัดมุมมองแนวโน้มเศรษฐกิจปีนี้กันออกมา.
ฟังข้อมูลแล้วต้องถอนหายใจหลายๆ รอบ เพราะวิกฤตยุโรปที่หนักหน่วง กินเวลายาวนาน และรัฐบาลของแต่ละประเทศ รวมทั้งองค์กรกลางของอียูก็ไม่มีความคล่องตัวในการแก้ไขปัญหา จะทำให้เศรษฐกิจโลกโดยรวมย่ำแย่ลง.
แต่แม้ว่าภาพรวมจะดูไม่ดี ทว่าโอกาสการลงทุนยังพอมีอยู่ หุ้นยังให้ผลกำไรที่น่าสนใจ เมื่อเทียบกับสินทรัพย์อื่นๆ ในระดับความเสี่ยงที่ใกล้เคียงกัน
ส่วนกรอบดัชนีปีนี้ บล.กสิกรไทย ให้ไว้ที่ 8121,150 จุด.
หันมาดู บลจ.กสิกรไทย เปิดตัว CEO คนใหม่ คุณอำพล โพธิ์โลหะกุล ซึ่งข้ามฟากมาจากแบงก์ โดยที่ผ่านมาได้ช่วยดูแลงานขายกองทุนของธนาคารมาก่อน
มารับตำแหน่งเต็มตัวตอนนี้ก็ยากขึ้นมาอีก เพราะตัวเลขเป้า AUM สูงปรี๊ด 8.8 แสนล้านบาท.
ส่วน บลจ.อื่นๆ รอฟังแถลงกันในสัปดาห์หน้า.
ความเคลื่อนไหวกองทุนช่วงนี้ บลจ.ไทยพาณิชย์ แจ้งข่าวเปิดซื้อสับเปลี่ยนเข้ากองไทยพาณิชย์ระยะยาวสมาร์ทถึงวันที่ 31 ม.ค. เช่นเดียวกับกองทุนเปิดเค สตราทีจิคดีเฟ็นซีฟหุ้นระยะยาวปันผล (KSDLTF) ของ บลจ.กสิกรไทย ที่ให้ซื้อสับเปลี่ยนได้ถึงวันที่ 31 ม.ค. เหมือนกัน เพราะ ก.ล.ต.บังคับใช้เกณฑ์ใหม่เกี่ยวกับกองทุนรวมหุ้นระยะยาว (LTF) ในวันที่ 1 ก.พ. โดยห้ามกองทุน LTF ลงทุนในสัญญาซื้อขายล่วงหน้าจนอัตราส่วนการลงทุนในหุ้นต่ำกว่า 65% ของมูลค่าทรัพย์สินสุทธิของกองทุน.
ด้าน บลจ.ไอเอ็นจี (ประเทศไทย) ให้มุมมองการลงทุนในปีนี้ว่าดัชนีหุ้นทั่วโลกน่าจะปรับตัวดีขึ้นในครึ่งปีหลัง โดยตลาดหุ้นกลุ่มประเทศพัฒนาแล้วจะให้ผลตอบแทนแก่นักลงทุนประมาณ 56% ในขณะที่ตลาดหุ้นกลุ่มประเทศเกิดใหม่คาดการณ์ว่าจะให้ผลตอบแทนที่สูงกว่าที่ระดับ 15%...
ปิดท้ายที่ บลจ.เอ็มเอฟซี ออกกองทุนรวมผสม MSN 6M อายุ 6 เดือน ลงทุนในตราสารหนี้และสัญญาซื้อขายล่วงหน้า ขาย IPO วันนี้วันสุดท้าย